**GUVERNUL ROMÂNIEI**

****

**Ordonanţă**

**privind modificarea și completarea unor acte normative și stabilirea unor măsuri în domeniul sănătății**

În temeiul art. 108 din Constituția României, republicată, și al art. 1 pct. V poz. 1 din Legea nr. 187/2024 privind abilitarea Guvernului de a emite ordonanțe,

Guvernul României adoptă prezenta ordonanţă:

**Articol I – Legea nr. 95/2006 privind reforma în domeniul sănătății, republicată în Monitorul Oficial al României, Partea I, nr. 652 din 28 august 2015 cu modificările și completările ulterioare, se modifică și se completează după cum urmează:**

1. **Articolul 12 se modifică și va avea următorul cuprins :**

**”**Art. 12 - Direcţiile de sănătate publică judeţene şi a municipiului Bucureşti sunt servicii publice deconcentrate ale Ministerului Sănătăţii, unități de specialitate, cu personalitate juridică. În mod similar se pot organiza direcţii de sănătate publică în cadrul ministerelor şi instituţiilor cu reţea sanitară proprie, care colaborează cu unităţile deconcentrate ale Ministerului Sănătăţii.”

1. **La articolului 17 alineatul (1) se modifică și va avea următorul cuprins**:

” (1) Direcţiile de sănătate publică judeţene şi a municipiului Bucureşti pun în aplicare politica şi programele naţionale de sănătate publică pe plan local, identifică problemele locale prioritare de sănătate publică, elaborează şi implementează acţiuni locale de sănătate publică.”

1. **La articolul 17 alineatul (2), litera a) se modifică și va avea următorul cuprins :**

   ” a) controlează şi evaluează modul de asigurare a asistenţei medicale curative şi preventive;”

**4. La articolul 26 alineatul (2), literele c) și d) se abrogă.**

**5. La articolul 118, alineatul (11) se modifică și va avea următorul cuprins:**

„(11) În vederea ocupării prin concurs a funcţiei de manager general, candidatul trebuie să îndeplinească cumulativ următoarele condiții:

a) să fie absolvent de studii universitare de licență absolvite cu diplomă de licență sau echivalentă în medicină, specializarea medicină, medicină dentară, specializarea medicină dentară, ştiinţe juridice sau ştiinţe economice;

b) să fie absolvent cu diplomă a studiilor universitare de master în specialitatea studiilor necesare ocupării funcţiei sau cu diplomă echivalentă conform prevederilor art. 57 alin. (2) din Legea nr. 199/2023, cu excepția absolvenților de medicină, specializarea medicină și medicină dentară, specializarea medicină dentară;

c) să aibă cel puţin 5 ani vechime în specialitatea studiilor necesare ocupării funcției.”

**6. La articolul 1402 , litera c) se modifică și va avea următorul cuprins**:

”c) **caravană medicală**- ansamblul personalului medical care se deplasează cu echipamente medicale în zone cu acoperire deficitară a serviciilor de sănătate, pentru furnizarea serviciilor medicale prevăzute la art. 1406.”

**7.** **La articolul 176, alineatul (2) se modifică și va avea următorul cuprins:**

„(2) În vederea ocupării prin concurs a funcţiei de manager persoană fizică sau reprezentant desemnat de managerul persoană juridică, candidatul trebuie să îndeplinească cumulativ următoarele condiții:

a) să fie absolvent de studii universitare de licență absolvite cu diplomă de licență sau echivalentă în medicină, specializarea medicină, medicină dentară, specializarea medicină dentară, ştiinţe juridice sau ştiinţe economice;

b) să fie absolvent cu diplomă a studiilor universitare de master în specialitatea studiilor necesare ocupării funcţiei sau cu diplomă conform prevederilor art. 57 alin. (2) din Legea nr. 199/2023, cu excepția absolvenților de medicină, specializarea medicină și medicină dentară, specializarea medicină dentară;

c) să aibă cel puţin 5 ani vechime în specialitatea studiilor necesare ocupării funcției.”

**8. La articolul 185, alineatele (13) și (14) se modifică și vor avea următorul cuprins:**

“(13) Medicii care împlinesc vârsta de 70 de ani în timpul exercitării funcției de conducere şi care fac parte din comitetul director al spitalului public sau exercită funcţia de şef de secţie, şef de laborator ori şef de serviciu medical, vor fi pensionaţi conform legii. După împlinirea vârstei de 70 de ani, medicii nu mai pot participa la concurs şi nu mai pot fi numiţi în niciuna dintre funcţiile de conducere care fac parte din comitetul director al spitalului public sau de şef de secţie, şef de laborator ori şef de serviciu medical.

(14) În spitalele publice, persoanele care au împlinit vârsta standard de pensionare pot ocupa funcții de conducere care fac parte din comitetul director sau funcții de șef de secție până la împlinirea vârstei de 70 de ani, cu avizul consiliului de administrație al spitalului și cu aprobarea managerului sau a ordonatorului principal de credite, după caz.”

**9. La articolul 187,** a**lineatul (41) se modifică și va avea următorul cuprins:**

„(41) Poate fi numită membru în consiliul de administrație al spitalului public, persoana care face dovada îndeplinirii cumulative a următoarelor condiții:

a) să fie absolvent de studii universitare de licență absolvite cu diplomă de licență sau echivalentă, în domeniul medicină, medicină dentară, farmacie, științe juridice, științe economice, sau ştiinţe inginereşti;

b) să aibă cel puţin 5 ani vechime în specialitatea studiilor;

**10. La articolul 187,** a**lineatul 42 se abrogă.**

**11**. A**rticolul 391 se modifică și va avea următorul cuprins:**

” (1) Medicii se pot pensiona în condiţiile prevăzute de legislaţia privind sistemul public de pensii.

(2) Medicii pot continua activitatea până la împlinirea vârstei de 70 de ani, cu acordul anual al angajatorului sau prin notificarea casei de asigurări de sănătate de către medicul care se află în relație contractuală în mod direct cu aceasta. Medicul va notifica casa de asigurări de sănătate cu care se află în relație contractuală, cu cel puţin 30 de zile înainte de împlinirea vârstei standard de pensionare prevăzută de legislaţia privind sistemul public de pensii.

(3) Medicii care au depăşit limita de vârstă de 70 ani prevăzută de legislația privind sistemul public de pensii pot profesa în continuare în unităţi sanitare private.

(4) Desfăşurarea activităţii medicilor după împlinirea vârstei standard de pensionare se face în baza certificatului de membru şi a avizului anual al CMR, eliberat pe baza certificatului de sănătate şi a asigurării de răspundere civilă, pentru greşeli în activitatea profesională, încheiată pentru anul respectiv.

(5) Prin excepţie de la prevederile alin. (2), medicii titulari ai cabinetelor de medicină de familie din mediul rural, care îşi desfăşoară activitatea în relaţie contractuală cu casele de asigurări de sănătate judeţene, îşi pot continua activitatea în aceleaşi condiţii, după împlinirea vârstei de pensionare, la cerere, cu aviz anual eliberat de direcţia de sănătate publică judeţeană şi de CMR, prin colegiile judeţene ale medicilor, pe baza certificatului de sănătate.

(6) În cazul unităţilor sanitare publice care înregistrează deficit de personal medical, precum şi al unităţilor sanitare publice aflate în zone defavorizate, medicii îşi pot continua activitatea peste vârsta de 70 ani prevăzută de legislația privind sistemul public de pensii, la propunerea unităţii sanitare publice, cu avizul anual al CMR, prin colegiile teritoriale judeţene, respectiv al municipiului Bucureşti şi cu aprobarea ordonatorului principal de credite, până la ocuparea posturilor prin concurs.

(7) Medicii deţinuţi sau internaţi din motive politice, aflaţi în situaţiile prevăzute la art. 1 alin. (1) şi (2) din Decretul-lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările şi completările ulterioare, pot fi menţinuţi, la cerere, în activitatea profesională, pe baza certificatului anual de sănătate. Aceste prevederi se aplică şi medicilor care, din motive politice, au fost obligaţi să îşi întrerupă studiile o anumită perioadă, obţinându-şi licenţa cu întârziere, ori celor care au fost împiedicaţi sa îşi reia activitatea profesională.

(8) Medicii care au înplinit vârsta prevăzută la alin. (2) nu pot deține funcții de conducere în cadrul CNAS și al caselor de asigurări de sănătate.

(9) În unităţile sanitare publice, medicii membri titulari sau membri corespondenţi ai Academiei Române şi ai Academiei de Ştiinţe Medicale, profesorii universitari şi cercetătorii ştiinţifici gradul I, doctorii în ştiinţe medicale, care desfăşoară activităţi medicale, pot continua, la cerere, activitatea medicală până la împlinirea vârstei de 70 de ani. Peste această vârstă medicii, membri titulari şi membri corespondenţi ai Academiei de Ştiinţe Medicale pot fi menţinuţi în activitate conform dispoziţiilor art. 10 [alin. (2)](https://lege5.ro/Gratuit/gu3dkojs/legea-nr-264-2004-privind-organizarea-si-functionarea-academiei-de-stiinte-medicale?pid=25186421&d=2024-08-26#p-25186421) din Legea nr. 264/2004 privind organizarea şi funcţionarea Academiei de Ştiinţe Medicale, cu modificările şi completările ulterioare. De acelaşi drept pot beneficia şi medicii, membri titulari şi membri corespondenţi ai Academiei Române.”

**12.** **La articolul 708, după alineatul (6) se introduce un nou alineat, alineatul (7) cu următorul cuprins:**

”(7) În cazul în care, ulterior depunerii unei cereri de autorizare de punere pe piață a unui medicament generic la ANMDMR în baza prevederilor alin. (1) și (2), Curtea de Justiție a Uniunii Europene a pronunțat o hotărâre prin care se recunoaște exclusivitatea datelor medicamentului de referință, astfel cum este definit la alin. (2) lit. b), ANMDMR emite autorizația de punere pe piață pentru medicamentul generic, dacă sunt îndeplinite prevederile normelor şi protocoalelor analitice, farmacotoxicologice şi clinice referitoare la testarea medicamentelor.”

**13.** **La articolul 716, alineatul (1) se modifică și va avea următorul cuprins:**

”Art. 716 - (1) O cerere pentru autorizare simplificată poate să se refere la o serie de medicamente derivate din aceeași sușă sau aceleași sușe homeopate.”

**14. Articolul 814 se modifică și va avea următorul cuprins:**

**”(1)** Producătorii, deţinătorii de autorizaţii de punere pe piaţă sau reprezentanţii acestora în România şi distribuitorii angro şi en détail de medicamente, dispozitive medicale şi materiale sanitare au obligaţia să declare Ministerului Sănătăţii, prin instituția de specialitate din subordine ANMDMR, toate activităţile de sponsorizare, precum şi orice alte cheltuieli suportate pentru medici, asistenţi medicali, organizaţii profesionale, organizaţii de pacienţi şi orice alt tip de organizaţii care au activităţi în domeniul sănătăţii, în condiţiile stabilite prin ordin al ministrului sănătăţii.

**(2)** Obligaţia prevăzută la alin. (1) revine şi beneficiarilor activităţilor de sponsorizare, medici, asistenţi medicali, organizaţii profesionale, organizaţii de pacienţi şi orice alt tip de organizaţii care au activităţi în domeniul sănătăţii.

**(3)** Declararea activităţilor de sponsorizare, precum şi a celorlalte cheltuieli, altele decât sponsorizarea, efectuate în condiţiile alin. (1) şi (2) se va realiza prin aplicația on-line care poate fi accesată pe website-ul ANMDMR, prin semnătură electronică potrivit prevederilor art. 3 pct. 11 şi 12 din Regulamentul (UE) nr. 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE.

**(4)** Informaţiile declarate în conformitate cu prevederile alin. (3) se publică atât pe site-ul ANMDMR, al entităţilor care acordă plăţile, sponsorizările sau celelalte avantaje, precum şi al beneficiarilor acestora.”

**Articol II** – **Ordonanța de urgență a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, publicată în Monitorul Oficial al României, partea I, nr. 291/27.06.2000, aprobată cu modificări și completări prin Legea nr. 598/2001, cu modificările și completările ulterioare, se modifică după cum urmează**:

# Titlul Ordonanței de urgență a Guvernului se modifică și va avea următorul cuprins:

# ” Ordonanța de urgență a Guvernului nr. 83/2000 privind serviciile publice conexe actului medical”.

# Articolul 1 se modifică și va avea următorul cuprins:

# ”Art. 1 - (1) Serviciile publice conexe actului medical sunt următoarele:

**a)** tehnică dentară; fizică medicală; fizioterapie; sociologie; optică - optometrie; protezare - ortezare; protezare auditivă; audiologie; terapie vocală; nutriţie şi dietetică; biologie medicală, biochimie medicală și chimie medicală.

**b)** următoarele specialități din cadrul psihologiei:

i) psihologie clinică;

    ii) consiliere psihologică;

    iii) psihoterapie;

    iv) psihologie educaţională, consiliere şcolară şi vocaţională;

    v) psihopedagogie specială;

vi) logopedie.

(2) Cabinetul de liberă practică pentru servicii publice conexe actului medical, denumit în continuare **cabinet de practică,**este unitatea furnizoare de servicii publice conexe actului medical, necesare în vederea realizării asistenţei medicale ambulatorii: preventivă, curativă şi de recuperare.

(3) Serviciile publice conexe actului medical prevăzute la alin. (1) sunt exercitate de persoane, altele decât medicii sau asistenţii medicali, în baza autorizației de liberă practică, eliberată de organizația profesională competentă, respectiv de Ministerul Sănătăţii, prin direcțiile de sănătate publică județene și a municipiului București, după caz, și se avizează anual.

(4) Serviciile publice conexe actului medical sunt furnizate în strictă concordanţă cu prescripţia şi recomandările cu caracter medical ale medicului curant, cu nevoile medico-psiho-sociale ale beneficiarilor şi cu respectarea prevederilor [Legii](javascript:OpenDocumentView(399871,%207675199);) drepturilor pacientului nr. 46/2003, cu modificările şi completările ulterioare.

(5) Persoanele autorizate pentru furnizarea serviciilor publice conexe actului medical pot desfășura activitate în baza unui contract individual de muncă și/sau în mod independent, cu respectarea prevederilor legale pentru profesiile reglementate în România.

(6) Persoanele autorizate pentru furnizarea serviciilor publice conexe actului medical își pot desfășura activitatea în mod independent, în cadrul cabinetului de practică care se organizează în una dintre următoarele forme:

a) cabinet de practică individual;

b) cabinete de practică asociate;

c) cabinete de practică grupate;

d) societate civilă de practică pentru servicii publice conexe actului medical;

(7) Cabinetele de practică se pot înființaîn baza Legii societăţilor comerciale nr. 31/1990, republicată, cu modificările şi completările ulterioare, pentru furnizarea serviciilor publice conexe actului medical, cu condiția să aibă ca obiect de activitate furnizarea de servicii publice conexe actului medical;

(8) Cabinetele de practică se pot înființaîn baza Ordonanţei Guvernului nr. 26/2000 cu privire la asociaţii şi fundaţii, cu modificările şi completările ulterioare**,** pentru furnizarea serviciilor publice conexe actului medical, cu condiția să aibă ca scop şi obiectiv furnizarea de servicii publice conexe actului medical;

(9) Prin cabinetele înființate conform alin.(6), (7) și (8), serviciile publice conexe actului medical se furnizează exclusiv de personal autorizat conform alin.(3).

(10) Cabinetele de practică înființate conform alin.(6), (7) și (8) se înregistrează în Registrul unic al cabinetelor medicale - Partea a 3-a pentru servicii publice conexe actului medical, la nivelul direcţiei de sănătate publică judeţene, respectiv a municipiului Bucureşti.

(11) Furnizarea serviciilor publice conexe actului medical se poate realiza și în cadrul cabinetelor medicale, organizate conform Ordonanței Guvernului nr. 124/1998 privind organizarea și funcționarea cabinetelor medicale, republicată, cu modificările și completările ulterioare, în condițiile stabilite prin ordin al ministrului sănătății care se publică în Monitorul Oficial al României, Partea I.

(12) Exercitarea serviciilor publice conexe actului medical în mod independent, prin cabinete de practică, și condițiile de dotare minimă obligatorie ale acestora se stabilesc prin ordin al ministrului sănătății care se publică în Monitorul Oficial al României, Partea I.

(13) Persoanele autorizate pentru furnizarea serviciilor publice conexe actului medical își pot schimba forma de exercitare a profesiei, cu obligația înștiințării,în scris în termen de 30 de zile de la schimbarea formei de exercitare a profesiei, a direcţiei de sănătate publică judeţeană, respectiv a municipiului Bucureşti şi, după caz, a structurilor de specialitate din subordinea ministerelor şi instituţiilor cu reţea sanitară proprie, precum și organizațiilor profesionale competente.”

3. Articolul 2 se abrogă.

4. Articolul 3 se modifică și va avea următorul cuprins:

**Art. 3 -**(1)  Cabinetul de practică individual este forma de exercitare a profesiei, în cadrul căruia îşi desfăşoară activitatea titularul cabinetului de practică.

(2)  Cabinetele de practică individuală se pot asocia, în baza unei convenții, în scopul exercitării în comun a activităţii profesionale şi a asigurării accesului permanent al pacienţilor la servicii publice conexe actului medical; titularii cabinetelor de practică asociate intră în relaţii cu terţii, în numele asocierii din care fac parte, cu păstrarea drepturilor şi a responsabilităţilor individuale.

(3) Cabinetele de practică individuală se pot grupa în baza unei convenţii, pentru a-și crea facilităţi tehnico-economice în vederea exercitării profesiei, precum folosirea în comun a patrimoniului şi/sau a salariaţilor şi îşi păstrează individualitatea în relaţiile cu terții.

(4) Societatea civilă de practică pentru servicii publice conexe actului medical se constituie, în baza unui contract de societate civilă, din două sau mai multe persoane autorizate pentru exercitarea serviciilor publice conexe actului medical. În relaţiile cu terţii, societatea civilă de practică pentru servicii publice conexe actului medical este reprezentată de organul de conducere al acesteia, prevăzut în contractul de societate civilă.

(5) Prin convențiile prevăzute la alin.(2) și (3), precum și prin contractul de societate civilă prevăzut la alin. (4) se stabilesc condițiile de organizare, durata şi modalitatea de încetare ale acestora.”

 5. Articolele 4-61 se abrogă.

# 6. Articolul 7 se modifică și va avea următorul cuprins:

# ”Art. 7 - În cadrul cabinetelor de practică, indiferent de forma de organizare, se pot angaja salariaţi în condiţiile prevăzute de [Legea](javascript:OpenDocumentView(400204,%207683404);) nr. 53/2003 - Codul muncii, republicată, cu modificările şi completările ulterioare sau contracte de prestări servicii cu persoane care furnizează serviciile publice conexe actului medical*.*”

# 7. Articolul 8 se abrogă.

# 8. La articolul 11, alineatul (1) se abrogă.

# 9. La articolul 11, alineatul (2) se modifică și va avea următorul cuprins:

**”**(2) Actul de înfiinţare a cabinetului de practică este certificatul de înregistrare în Registrul unic al cabinetelor medicale - Partea a 3-a - pentru servicii publice conexe actului medical, care se întocmeşte în două exemplare din care un exemplar se păstrează de direcţia de sănătate publică judeţeană sau a municipiului Bucureşti care a emis certificatul, iar un exemplar se înmânează titularului cabinetului de practică sau reprezentantului legal al acestuia, după caz.”

# 10. Articolul 13 se abrogă.

**Art. III - Legea nr. 134/2019 privind reorganizarea Agenţiei Naţionale a Medicamentului şi a Dispozitivelor Medicale, precum şi pentru modificarea unor acte normative, publicată în Monitorul Oficial al României, Partea I, nr. 587 din 17 iulie 2019, cu modificările și completările ulterioare, se modifică după cum urmează:**

**1. La articolul 4, alineatul (2) se modifică și va avea următorul cuprins:**

”(2) Pentru îndeplinirea atribuțiilor sale, ANMDMR poate încheia contracte cu experţi externi, selectați pe bază de criterii profesionale, conform normelor aprobate prin ordin al ministrului sănătăţii.

**2. La articolul 7, alineatele (3), (6) și (7) se modifică și vor avea următorul cuprins:**

”(3)  Salariul de bază al președintelui va fi cel puțin egal cu salariul de bază al directorului general majorat cu 25%, iar salariul de bază al celor doi vicepreședinți va fi cel puțin egal cu salariul de bază al directorului general majorat cu 15%.

...........................................................................

(6) Structura organizatorică a ANMDMR se aprobă prin ordin al ministrului sănătăţii, la propunerea preşedintelui ANMDMR şi cu avizul consiliului de administraţie. ANMDMR este structurată pe direcţii generale, direcţii, servicii și compartimente. În cadrul structurii organizatorice, prin decizie a preşedintelui ANMDMR se pot organiza unităţi teritoriale pentru desfășurarea activităților prevăzute la art. 2, cu respectarea numărului de posturi maxim aprobat.

(7) Numărul maxim de posturi este 477, inclusiv președintele şi cei doi vicepreşedinţi.”

**3. La articolul 7, alineatul (9) se abrogă.**

**4. La articolul 9, litera d) se modifică și va avea următorul cuprins:**

”d) avizează bugetul de venituri şi cheltuieli şi trimestrial avizează execuţia acestuia;”

**5. La articolul 11, alineatul (4) se modifică și va avea următorul cuprins:**

”(4) Consiliul ştiinţific are, în principal, următoarele atribuţii:

a) stabileşte politica ştiinţifică a ANMDMR;

b) oferă sfat științific structurilor ANMDMR cu privire la problemele întâlnite în domeniul medicamentului de uz uman și dispozitivelor medicale;

c) elaborează bune practici cu privire la produsele de graniță;

d) acordă suport structurilor ANMDMR cu privire la elaborarea ghidurilor științifice.

**6. Articolul 14 se modifică și va avea următorul cuprins:**

”Art. 14 – Membrii consiliului de administrație și ai consiliului științific beneficiază de indemnizații de ședință în cuantum de 15% din salariul de bază al preşedintelui, cu condiția prezenței efective la ședințele consiliului de administrație sau ale consiliului științific şi cu încadrarea în cheltuielile de administrare, funcţionare şi de capital prevăzute pentru ANMDMR.”

**7. La articolul 17, alineatul (1) se modifica și va avea următorul cuprins:**

”(1) Finanţarea ANMDMR se asigură din venituri proprii ale ANMDMR, realizate din încasarea tarifelor percepute conform legislaţiei în vigoare.”

**8. La articolul 17, alineatul (3) se abrogă.**

**Art. IV - Ordonanța de urgență a Guvernului nr.144/2008 privind exercitarea profesiei de asistent medical generalist, a profesiei de moașă și a profesiei de asistent medical, precum și organizarea și funcționarea** **Ordinului Asistenților Medicali Generalişti, Moaşelor şi Asistenţilor Medicali din România, publicată în Monitorul Oficial al României nr. 785/24.11.2008, aprobată cu modificări prin Legea nr.53/2014, cu modificările și completările ulterioare, se modifică și se completează după cum urmează:**

1. După articolul 45 se intoduce un nou articol, art.451 cu următorul cuprins:

**”**Art.451 **-** Condițiile în vederea ocupării funcțiilor de conducere în consiliile teritoriale și naționale ale Ordinului Asistenților Medicali Generaliști, Moașelor și Asistenților Medicali din România se stabilesc prin statutul OAMGMAMR.” .

2. La articolul 46 alineatul (1), litera l) se modifică și va avea următorul cuprins:

”l) să semneze şi să aplice parafa pe documente care atestă numai activităţile profesionale executate în regim independent pentru care au competență. Parafa cuprinde numele, prenumele, profesia şi codul alocat de Ordinul Asistenţilor Medicali Generalişti, Moaşelor şi Asistenţilor Medicali din România.”

**Art. V - Ordonanța Guvernului nr. 18/2009 privind organizarea și finanțarea rezidențiatului, aprobată prin Legea nr.103/2012, cu modificările și completările ulterioare, se modifică și se completează după cum urmează:**

**1. Articolul 3 se modifică și va avea următorul cuprins:**

” Art. 3 - (1) Ministerul Sănătății organizează admiterea în rezidențiatul pe locuri și pe posturi, prin concurs național, pentru domeniul medicină, domeniul medicină dentară și respectiv domeniul farmacie, cu tematică și bibliografie unice, în temeiul unei metodologii aprobate prin ordin comun al ministrului sănătății și al ministrului educației.

(2) Concursul național prevăzut la alin. (1) se poate desfășura și la nivelul centrelor universitare pe baza acordului dintre Ministerul Sănătății și instituțiile de învățământ superior de medicină și farmacie acreditate care organizează programe de pregătire.

(3) Începând cu concursul național de rezidențiat din trimestrul IV al anului 2026, pentru domeniul medicină concursul se poate organiza pentru următoarele subdomenii:

a. subdomeniul specialități medicale

b. subdomeniul specialități chirurgicale

c. subdomeniul specialități paraclinice și de laborator

d. subdomeniul anestezie și terapie intensivă și medicină de urgență

Repartiția specialităților pe cele patru subdomenii se face prin Ordin al Ministrului Sănătății, cu consultarea Colegiului Medicilor din România.

(4) Tematica și bibliografia pentru fiecare domeniu, respectiv subdomeniu de concurs sunt publicate cu cel puțin 6 luni înainte de organizarea concursului.

(5) Rezultatele concursului național de admitere în rezidențiat pe locuri și pe posturi se confirmă prin ordin al ministrului sănătății.”

**2. La articolul 4 alineatul (4) se modifică și va avea următorul cuprins:**

”(4) Pentru organizarea și desfășurarea concursului național de rezidențiat, în condițiile prevăzute la art. 3, alin. (2), Ministerul Sănătății încheie contracte de prestări servicii cu instituțiile de învățământ superior de medicină și farmacie acreditate care organizează programe de pregătire, în baza cărora se stabilesc atât obligațiile, cât și responsabilitățile părților.”

**3. Articolul 7 se modifică și va avea următorul cuprins:**

”Art 7 - (1) Pe perioada pregătirii în rezidențiat, medicii rezidenți pot urma alte forme de învățământ postuniversitar medical uman de specialitate, în afara programului de lucru prevăzut în contractul individual de muncă.

(2) Condițiile de participare la programele de studii complementare în vederea obținerii de atestate și condițiile de exercitare a competențelor dobândite se aprobă prin ordin al ministrului sănătății.”

**4. La articolul 8 alineatul (2) se modifică și va avea următorul cuprins:**

” (2) Gestionarea activității de pregătire în rezidențiat, prin Registrul matricol național al rezidenților, se face, la nivel național, de către Ministerul Sănătății, prin structura de specialitate, respectiv de către Ministerul Educației, prin direcțiile de pregătire în rezidențiat și departamentele de pregătire în rezidențiat, organizate conform Legii nr. 199/2023, respectiv la nivelul instituțiilor de învățământ superior care au în structură facultăți de medicină, medicină dentară/stomatologie și farmacie care au programe de studii de medicină, medicină dentară/stomatologie și farmacie acreditate. ”

**5. La articolul 8 alineatul (3) se abrogă.**

**6. La articolul 10 alineatul (3) se modifică și va avea următorul cuprins:**

”(3) Pentru fiecare specialitate curriculumul de pregătire este propus de direcțiile de pregătire în rezidențiat din cadrul instituțiilor de învățământ superior de medicină și farmacie acreditate, avizat de către comisiile consultative de specialitate ale Ministerului Sănătății și aprobat prin ordin comun al ministrului sănătății și al ministrului educației, după consultarea prealabilă a Colegiului Medicilor din România, a Colegiului Medicilor Stomatologi din România și a Colegiului Farmaciștilor din România, după caz.”

**7. La articolul 10 după alineatul (5) se introduce un nou alineat, alin. (6), cu următorul cuprins:**

”(6) Pentru fiecare specialitate din Nomenclatorul specialităților medicale, medico-dentare și farmaceutice pentru rețeaua de asistență medicală, conținutul caietului de monitorizare este propus de direcțiile de pregătire în rezidențiat, în baza curriculei de pregătire în vigoare, avizat de Comisia de specialitate a Ministerului Sănătății pentru specialitatea respectivă și aprobat de Ministerul Sănătății.”

**8. La articolul 12 alineatele (2) și (3) se modifică și vor avea următorul cuprins:**

” (2) Unitățile de pregătire se desemnează de Ministerul Sănătății pe baza avizului emis de către direcțiile de pregătire în rezidențiat din cadrul instituțiilor de învățământ superior de medicină și farmacie acreditate, în baza criteriilor și procedurilor de avizare/reavizare.

(3) Criteriile și procedurile de avizare/reavizare prevăzute la alin. (2) sunt aprobate prin ordin comun al ministrului sănătății și al ministrului educației.”

9. **Articolul 14 se modifică și va avea următorul cuprins:**

”Art.14 (1) Pentru fiecare dintre specialitățile prevăzute de Nomenclatorul specialităților medicale, medico-dentare și farmaceutice pentru rețeaua de asistență medicală se elaborează Fișa postului rezidentului, cu caracter și conținut general obligatorii, care să cuprindă drepturile, obligațiile și limitele de competență ale acestuia.

(2) Fișele prevăzute la alin.(1) se elaborează de comisiile de specialitate ale Ministerului Sănătății și sunt avizate de Colegiului Medicilor din România, Colegiului Medicilor Stomatologi din România și, respectiv, Colegiului Farmaciștilor din România, după caz.

(3) Limitele de competență corespunzătoare nivelului de formare al modulelor parcurse pentru medicii rezidenți se stabilesc în cadrul curriculumului de pregătire, și sunt trecute în mod obligatoriu în fișa postului întocmită de angajator, alături de celelalte drepturi și obligații ale rezidentului cu statut de salariat.”

**10. La articolul 15 alineatul (1) se abrogă.**

**11. La articolul 15 alineatul (31) se modifică și va avea următorul cuprins:**

**”** (31) Prin excepție de la prevederile alin. (3) și alin. (8), pentru specialitatea anestezie și terapie intensivă și, respectiv, specialitatea medicină de urgență, examenul se organizează potrivit metodologiilor aprobate prin ordin al ministrului sănătății. Pentru alte specialități pentru care se organizează examen de specialist la nivel european prin societățile medicale de profil, Ministerul Sănătății poate organiza examen potrivit unor metodologii specifice, aprobate prin ordin al ministrului sănătății.”

**12. La articolul 15 după alineatul (31) se introduce un nou alineat, alineatul (32) cu următorul cuprins:**

” (32) Începând cu sesiunea de examen din semestrul I al anului 2026 proba scrisă a examenului pentru obținerea titlului de medic, medic stomatolog și, respectiv, farmacist specialist se desfășoară cu subiecte unice pe țară pentru fiecare specialitate. Comisia națională de elaborare a subiectelor pentru proba scrisă este formată din coordonatori de rezidențiat din specialitatea respectivă din toate centrele universitare unde se desfășoară pregătirea și este desemnată prin ordin al ministrului sănătății. Președintele comisiei se desemnează prin tragere la sorți în dimineața examenului dintre membrii comisiei.

Probele clinice sau practice se susțin în fața unor comisii propuse de instituțiile de învățământ superior de medicină și farmacie acreditate, respectiv instituțiile de învățământ superior care au în structură facultăți de medicină, medicină dentară/stomatologie și farmacie care au programe de studii de medicină, medicină dentară/stomatologie și farmacie acreditate, cu avizul colegiilor profesionale și numite prin ordin al ministrului sănătății.

**13. La articolul 15 alineatul (7) se modifică și va avea următorul cuprins:**

”(7) După promovarea examenului, în cel mult 30 de zile lucrătoare de la ultima zi a sesiunii de examene organizate sau după caz, în cel mult 30 de zile lucrătoare de la prezentarea dovezii privind finalizarea integrală a pregătirii, în situațiile prevăzute la alin. (4), ministrul sănătății confirmă prin ordin titlul de medic specialist, de medic stomatolog specialist sau de farmacist specialist, după caz.”

**14**. **La articolul 18 alineatul (2) se abrogă.**

15. **La articolul 18 alineatul (5) se modifică și va avea următorul cuprins:**

” (5) Prin excepție de la prevederile alin.(4), se poate organiza rezidențiat pe post pentru specialități deficitare stabilite prin ordin al ministrului sănătății.”

**16. La articolul 19 alineatul (1) se modifică și va avea următorul cuprins:**

”(1) Posesorii certificatului de specialist pot efectua pregătire pentru obținerea celei de-a doua specialități în regim cu taxă, prin următoarele modalități:

a) prin susținerea unui nou concurs de rezidențiat, cu respectarea prevederilor legale, în oricare dintre specialitățile prevăzute de Nomenclatorul specialităților medicale, medico-dentare și farmaceutice pentru rețeaua de asistență medicală, conform facultății absolvite

b) prin înscrierea la programul de pregătire în a doua specialitate, pentru una dintre specialitățile prevăzute în Nomenclatorul specialităților medicale, medico-dentare și farmaceutice pentru rețeaua de asistență medicală în condițiile stabilite prin ordin al ministrului sănătății.”

**17. La articolul 22 alineatul (2), alineatul (4 ) și alineatul (5) se abrogă.**

**18. Articolul 222 se modifică și avea următorul cuprins:**

”Art. 222 - (1) Pot solicita schimbarea specialității alese în urma concursului de rezidențiat rezidenții pe loc care au efectuat, până la data solicitării, mai puțin de jumătate din durata totală de pregătire în specialitatea respectivă, cu condiția ca punctajul obținut la concursul de rezidențiat promovat să fie cel puțin egal cu cel mai mic punctaj de la specialitatea solicitată în centrul universitar respectiv și numai cu avizul de primire al instituției de învățământ superior cu profil medical acreditate și al unui coordonator acreditat din centrul universitar de pregătire. Avizul coordonatorului de program va conține obligatoriu și recomandarea privind stagiile ce pot fi echivalate ca urmare a schimbării specialității. Schimbarea specialității se aprobă prin ordin al ministrului sănătății, o singură dată pentru același concurs de rezidențiat promovat.

(2) Prin excepție de la prevederile alin.(1) medicii rezidenți pe loc, indiferent de anul de pregătire, care din motive obiective nu finalizează stagiul de rezidențiat în specialitatea obținută prin concurs pot solicita schimbarea specialității alese în specialitatea medicină de familie. Prezentarea la examenul de medic specialist în specialitatea medicină de familie se face după parcurgerea integrală a curriculumului de pregătire în această specialitate.

(3) Prevederile alin.(1) și alin.(2) nu se aplică rezidenților pe post.

(4) Rezidenții care schimbă specialitatea în condițiile prevăzute la alin. (1), respectiv alin. (2) au obligația de a comunica Ministerului Sănătății dovada încheierii noului contract individual de muncă sau a actului adițional la contractul individual de muncă, după caz, în termen de 45 de zile de la data emiterii ordinului ministrului sănătății.”

**19. La articolul 24 alineatul (3) se abrogă.**

**Art. VI - Ordonanța de urgență a Guvernului nr. 41/2023** **privind transferul reţelei sanitare a Ministerului Transporturilor şi Infrastructurii către alte ministere şi instituţii cu reţele sanitare proprii, aşa cum sunt reglementate la art. 4 alin. (2) din Legea nr. 95/2006 privind reforma în domeniul sănătăţii, M.O. nr. 459 din data de 25.05.2023**

**1. La articolul 2, alineatul (8) se modifică și va avea următorul cuprins:**

”(8) Bunurile din domeniul public al statului aflate în administrarea unităților sanitare din subordinea Ministerului Transporturilor și Infrastructurii se transmit în administrarea entităților prevăzute la art. 1 alin. (1), prin hotărâre a Guvernului, în conformitate cu prevederile legale în vigoare.”

**2. La articolul 6, alineatul (1) se modifică și va avea următorul cuprins:**

”(1) În cazul unităților sanitare prevăzute în anexă care au în structura organizatorică aprobată structuri externe de tip secții, ambulatorii și dispensare, prin hotărârile Guvernului prevăzute la art. 1 alin. (3) se pot dispune, după caz, măsuri de reorganizare a persoanei juridice, în condițiile prevăzute de legislația aplicabilă*.*”

3. Articolul 7 se abrogă

**Art. VII – În termen de 45 de zile de la data întrării în vigoare a prezentei ordonanțe, Ministerul Sănătății va modifica normelor metodologice de aplicare a Ordonanţei de urgenţă a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medicale, în conformitate cu prevederile art. II din prezenta ordonanță.**

**PRIM-MINISTRU**

**Ion - Marcel CIOLACU**